અમને થયું કે ડોસા થયું છે તેનું એક બાજુ નાછૂટકે સમર્થન કરે છે, તેમ છતાં એને બીજી બાજુ ઉતારી પણ પાડે છે. માત્ર એમની રીત ગામલોકની જેમ ટાઢા તિરસ્કારની નહીં પણ પ્રશંસાની છે એટલું જ. ખોંખારો ખાઇ, મૂછનો આંકડો ચઢાવતા બોલ્યા, “તેં પૂરણાબે’ન, માનશો ? મારા કુટુંબમાં આગળ આનાથી સવાયું બન્યું છે. અમારા મૂળ પુરુષ નાગ કન્યાને પરણેલા તેની વાત નથી કરતો, પણ આ હજી તો ગઇ કાલે – લોક ભૂલી પણ ઝટ જાય છે તો! – હજી તો હમણાં પાંચમી પેઢીએ ક્ષત્રિયકન્યા અમારા ઘરમાં આવી છે.”